২২ গজে ফিরলেন শ্রেয়স! নিউজিল্যান্ডের বিরুদ্ধে দলে সুযোগ পাবেন?

ওয়েব ডেস্ক : অস্ট্রেলিয়ার বিরুদ্ধে ম্যাচের সময় গুরুতর চোট পেয়েছিলেন শ্রেয়স আইয়ার (Shreyas Iyer)। তার পরে কেটে গিয়েছে প্রায় দু’মাস। কিন্তু এখনও আন্তর্জাতিক ক্রিকেটে ফিরতে পারেননি তিনি। তবে জানা যাচ্ছে, আগামী ৬ জানুয়ারি থেকে ক্রিকেটে (Cricket) ফের কামব্যাক করতে চলেছেন শ্রেয়স। তবে কি তাঁকে নিউজিল্যান্ডের (India vs Newzeland Series 2026) বিরুদ্ধে সিরিজে রাখা হবে? সেটাই এখন দেখার বিষয়।

চোটের জন্য বিসিসিআইয়ের সেন্টার অফ এক্সেলেন্সে ছিলেন শ্রেয়স (Shreyas Iyer)। সেখানেই নিজের চোট সারিয়েছেন তিনি। সূত্রের খবর, গত শুক্রবার তিনি মাঠে নেমেছিলেন। তবে তাঁকে আরও একটি ম্যাচ খেলতে হবে। ৬ জানুয়ারি বিজয় হাজারেতে হিমাচল প্রদেশের বিরুদ্ধে খেলবেন তিনি। মুম্বইয়ের হয়েই মাঠে নামতে চলেছেন তিনি। ইতিমধ্যে এই ম্যাচ খেলার ছাড়পত্র পেয়েছেন আইয়ার। আর এই ম্যাচে যদি শ্রেয়স ভালোভাবে খেলতে পারেন, তার পরেই তাঁকে আন্তর্জাতিক ম্যাচ খেলার জন্য ফিট ঘোষণা করা হবে ।

আরও খবর : দলে ফিরছেন শামি, পন্থ! ‘অবাধ্য’ ঈশানের ভাগ্য কি খুলবে? দেখুন বড় খবর

ইতিমধ্যে ভারতের (India) বিরুদ্ধে সিরিজের জন্য দল ঘোষণা করেছে নিউজিল্যান্ড। আগামী ১১ জানুয়ারি থেকে শুরু হবে ওয়ানডে সিরিজ। তবে এখনও দল ঘোষণা করা হয়নি। শনিবার বিকেলেই দল ঘোষণা করতে পারে ভারত। ফলে তিনি দলে জায়গা পাবেন কি না, তা দল ঘোষণার পরেই জানা যাবে। মূলত, শ্রেয়সকে ওয়ানডে ম্যাচের জন্য ধরা হয়ে থাকে। ফলে নিউজিল্যান্ডের পর ভারতের পরবর্তী একদিনের ম্যাচ হবে জুলাইয়ে। ফলে এখনই দলে জায়গা না পেলে দেশের হয়ে খেলার জন্য আরও অনেকটা শ্রেয়সকে অপেক্ষা করতে হতে পারে।

প্রসঙ্গত, অ্যালেক্স ক্যারির ক্যাচ নিতে গিয়ে পড়ে গিয়েছিলেন শ্রেয়স। আশঙ্কাজনক অবস্থায় ভর্তি ছিলেন হাসপাতালে। এর পর দেশে ফিরে রিহ্যাব শুরু হয় তাঁর। এর পরে ডিসেম্বরের শেষে রিহ্যাব শুরু করলেন তিনি। এবার তাঁকে আরও একটি ম্যাচ খেলতে হবে। সূত্রের খবর, শ্রেয়সের ওজন কমে গিয়েছে ছ’কেজি। তবে সব বাধা কাটিয়ে আবার দলে ফিরতে মুখিয়ে রয়েছেন তিনি।